翠蛟亭和鞏栗齋韻
作者：趙彥假
朝代：宋

paragraphs: 天下名洞天，有山必有水。
餘杭山水窟，神仙所棲止。
仙人乘雲去，玉蛟留潭底。
至今雷雨夕，蛟睡時驚起。
爪劈巖石裂，石罅滴乳髓。
涓涓泉流出，半垂白鳳尾。
風來琴筑響，月照纓絡侈。
曲折納深池，徹底清且泚。
築亭當澗衝，木石相表裏。
翠壁潤含烟，層峯去天咫。
道人幻出奇，指顧猶未已。
忽驅蛟走鬭，瞬息八百里。
怒氣挾奔霆，草木爲披靡。
兒童驚震掉，面若槁灰死。
達人本大觀，談笑自隠几。
須臾羣動息，靜坐窮物理。
水石本無心，相激一至此。